CELEX: 32005R2067
Language: sl
Date: 2005-12-16 00:00:00
Title: Uredba Komisije (ES) št. 2067/2005 z dne  16. decembra 2005  o spremembi Uredbe (ES) št. 92/2005 glede načinov odstranjevanja oziroma uporabe živalskih stranskih proizvodov   (Besedilo velja za EGP)

17.12.2005   
            
            
               SL
            
            
               Uradni list Evropske unije
            
            
               L 331/12
            
         UREDBA KOMISIJE (ES) št. 2067/2005
   z dne 16. decembra 2005
   o spremembi Uredbe (ES) št. 92/2005 glede načinov odstranjevanja oziroma uporabe živalskih stranskih proizvodov
   (Besedilo velja za EGP)
   KOMISIJA EVROPSKIH SKUPNOSTI JE –
   ob upoštevanju Pogodbe o ustanovitvi Evropske skupnosti,
   ob upoštevanju Uredbe (ES) št. 1774/2002 Evropskega parlamenta in Sveta z dne 3. oktobra 2002 o določitvi zdravstvenih pravil za živalske stranske proizvode, ki niso namenjeni prehrani ljudi (1), in zlasti členov 4(2)(e), 5(2)(g), 6(2)(i) in 32(1) Uredbe,
   ob upoštevanju naslednjega:
   
               (1)
            
            
               Uredba (ES) št. 1774/2002 določa pravila glede načinov odstranjevanja oziroma uporabe živalskih stranskih proizvodov. Določa tudi možnosti dodatnih načinov odstranjevanja in uporabe živalskih stranskih proizvodov, katerih uporaba se odobri po predhodnem posvetovanju z ustreznim znanstvenim odborom.
            
         
               (2)
            
            
               Na podlagi mnenj Znanstvenega usmerjevalnega odbora in Evropske agencije za varnost hrane (EFSA) mora Komisija po začetku veljavnosti Uredbe (ES) št. 178/2002 Evropskega parlamenta in Sveta z dne 28. januarja 2002 o določitvi splošnih načel in zahtevah živilske zakonodaje, ustanovitvi Evropske agencije za varnost hrane in postopkih, ki zadevajo varnost hrane (2) odobriti pet alternativnih postopkov za odstranjevanje ali uporabo živalskih stranskih proizvodov.
            
         
               (3)
            
            
               Na podlagi nadaljnjih podatkov, ki so jih predložili predlagatelji po sprejemu Uredbe Komisije (ES) št. 92/2005 z dne 19. januarja 2005 o izvajanju Uredbe Evropskega parlamenta in Sveta (ES) št. 1774/2002 glede načinov odstranjevanja oziroma uporabe živalskih stranskih proizvodov in spremembi Priloge VI glede predelave v bioplin in predelave topljenih maščob (3) je EFSA 22. aprila 2004 izdala mnenje glede sežiganja loja v termo napravi za segrevanje in 2. junija 2004 glede postopka biodizel kot varnega načina odstranjevanja snovi kategorije I.
            
         
               (4)
            
            
               Na podlagi te ocene EFSA je mogoče postopek biodizel šteti tudi za varen način odstranjevanja in uporabe snovi kategorije 1. Uredbo (ES) št. 92/2005 je zato treba ustrezno spremeniti, da bo iz nje razvidna ta nadaljnja ocena.
            
         
               (5)
            
            
               EFSA je prav tako sklenila, da se sežiganje loja v termo napravi za segrevanje lahko šteje za varen način odstranjevanja in uporabe živalskih stranskih proizvodov. Pogoji, pod katerimi je bil postopek ocenjen kot varen, so razvidni iz nadaljnje spremembe k Uredbi. Za maščobe, obdelane v skladu s postopkovnimi parametri, mora biti dovoljen prenos v druge obrate za sežiganje, da bi se v obstoječih obratih izognili težavam zaradi kopičenja zalog nastalih v snovi. Za razločevanje med sežiganjem ter predelavo v hrano in krmo veljajo strogi pogoji.
            
         
               (6)
            
            
               Tehnološki napredek je prispeval k številnim spremembam postopkovnih parametrov za doseganje končne faze v postopkih proizvodnje biodizla in sežiganja loja v termo napravi za segrevanje. Glede na to, da se je ena od metod predelovanja, določena v Uredbi (ES) št. 1774/2002, že uporabljala, morajo pristojni organi držav članic odobriti te spremenjene postopkovne parametre.
            
         
               (7)
            
            
               Odobritev in uporaba takšnih alternativnih postopkov ne sme posegati v drugo veljavno zakonodajo Skupnosti, zlasti v okoljsko zakonodajo. Zato se lahko zahteve po sistemu za čiščenje plina v postopku alkalne hidrolize in v postopku biodizla prekličejo.
            
         
               (8)
            
            
               Biodizla ni treba trajno označevati, ker je proizvodni postopek varen in ga biodizel zaradi uporabe kot alternativno gorivo olajšuje.
            
         
               (9)
            
            
               Ukrepi, predvideni s to uredbo, so v skladu z mnenjem Stalnega odbora za prehranjevalno verigo in zdravje živali –
            
         SPREJELA NASLEDNJO UREDBO:
   Člen 1
   Uredba (ES) št. 92/2005 se spremeni:
   
               1.
            
            
               Odstavka 1 in 2 člena 1 se nadomestita z:
               „1.   Dovoli se uporaba postopka alkalne hidrolize, kot je opredeljen v Prilogi I, postopka visokotlačne hidrolize v bioplin, kot je opredeljen v Prilogi III, postopka poizvodnje biodizla, kot je opredeljen v Prilogi IV, in postopka sežiganja živalskih maščob v termo napravah za segrevanje, kot je opredeljen v Prilogi VI, in jih lahko odobri pristojni organi za obdelavo in odstranjevanje snovi kategorije 1.
               2.   Pristojni organ lahko odobri uporabo drugih postopkovnih parametrov za to fazo postopka proizvodnje biodizla v skladu s točko 1(b)(i) Priloge IV in za fazo postopka sežiganja živalskih maščob v termo napravah za segrevanje v skladu s točko 1(c)(i) Priloge VI, če ti parametri zagotavljajo enako zmanjšanje tveganja za zdravje ljudi in živali.“
            
         
               2.
            
            
               Člen 2 se nadomesti z:
               „Člen 2
               Dovoli se uporaba postopkov alkalne hidrolize, visokotlačne visokotemperaturne hidrolize, visokotlačne hidrolize v bioplin, proizvodnje biodizla, Brooksovega uplinjanja in sežiganja živalskih maščob v termo napravah za segrevanje, kot so opredeljeni v tem zaporedju v prilogah I do VI, in jih lahko odobri pristojni organ za obdelavo in uporabo ali odstranjevanje snovi kategorij 2 ali 3. Pristojni organ lahko odobri uporabo drugih postopkovnih parametrov za to fazo postopka proizvodnje biodizla v skladu s točko 1(b)(i) Priloge IV, in za fazo postopka sežiganja živalskih maščob v termo napravah za ogrevanje v skladu s točko 1(c)(i) Priloge VI, če ti parametri zagotavljajo enako zmanjšanje tveganja za zdravje ljudi in živali.“
            
         
               3.
            
            
               V naslovu in prvem stavku člena 3 se „v prilogah I do V“ nadomesti z „v prilogah I do VI“.
            
         
               4.
            
            
               Člen 4 se spremeni:
               
                           (a)
                        
                        
                           V odstavku 1 se prvi pododstavek nadomesti z:
                           „1.   Pridobljene snovi, razen biodizla, proizvedenega v skladu s Prilogo IV, se trajno označi z vonjem, kjer je tehnično izvedljivo, v skladu s točko 8 poglavja I Priloge VI k Uredbi (ES) št. 1774/2002.“;
                        
                     
                           (b)
                        
                        
                           Doda se odstavek 5:
                           „5.   Živalski stranski proizvodi, pridobljeni z obdelavo snovi v skladu s Prilogo IV, se lahko uporabijo za namene, določene v tej prilogi.“
                        
                     
         
               5.
            
            
               Priloge I, III in IV se spremenijo v skladu s Prilogo k tej uredbi in doda se Priloga VI.
            
         Člen 2
   Ta uredba začne veljati tretji dan po objavi v Uradnem listu Evropske unije.
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 16. decembra 2005
      
         
            Za Komisijo
         
         Markos KYPRIANOU
         
            Član Komisije
         
      
   
   
      (1)  UL L 273, 10.10.2002, str. 1. Uredba, kakor je bila nazadnje spremenjena z Uredbo Komisije (ES) št. 416/2005 (UL L 66, 12.3.2005, str. 10).
   
      (2)  UL L 31, 1.2.2002, str. 1. Uredba, kakor je bila spremenjena z Uredbo (ES) št. 1642/2003 (UL L 245, 29.9.2003, str. 4).
   
      (3)  UL L 19, 21.1.2005, str. 27.
   PRILOGA
   Priloge k Uredbi (ES) št. 92/2005 se spremenijo:
   
               1.
            
            
               V Prilogi I se točka 3(b) črta.
            
         
               2.
            
            
               V Prilogi III se točka 2(b) nadomesti z:
               
                           „(b)
                        
                        
                           Bioplin, ki nastaja med postopkom, se hitro sežge v istem obratu pri najmanj 900 °C, čemur sledi hitro ohlajanje (‚gašenje’).“
                        
                     
         
               3.
            
            
               V Prilogi IV se točka 1 spremeni:
               
                           (a)
                        
                        
                           Točka (b) se nadomesti z:
                           
                                       „(b)
                                    
                                    
                                       predelana maščoba se nadalje predela ob uporabi ene od navedenih metod:
                                       
                                                   (i)
                                                
                                                
                                                   postopek, pri katerem se predelana maščoba loči od beljakovim in se odstranijo netopne nečistoče do ravni 0,15 utežnih %, potem pa se zanjo zahteva estrifikacijia in transestrifikacija. Za predelane maščobe iz snovi kategorije 3 estrifikacija ni zahtevana. Za postopek estrifikacije se pH z dodajanjem žveplene kisline (H2SO4) ali ekvivalentne kisline zniža pod 1, mešanica pa se dve uri med intenzivnim mešanjem segreva do 72 °C. Transestrifikacija se izvaja z zviševanjem pH na okrog 14 z uporabo kalijevega hidroksida ali ekvivalentnega luga pri 35 °C do 50 °C najmanj 15 do 30 minut. Transesterifikacija se izvede pod zgoraj opisanimi pogoji dvakrat ob uporabi vedno sveže bazične raztopine. Temu sledi rafinacija proizvodov, ki vključuje vakuumsko destilacijo pri 150 °C, proizvod le-te pa je biodizel;
                                                
                                             
                                                   (ii)
                                                
                                                
                                                   postopek, ki uporablja ekvivalentne postopkovne parametre, ki jih odobri pristojni organ.“
                                                
                                             
                                 
                     
                           (b)
                        
                        
                           Točka (c) se črta.
                        
                     
                           (c)
                        
                        
                           Doda se točka 3:
                           
                                       „3.
                                    
                                    
                                       Živalski stranski proizvodi, pridobljeni v proizvodnem procesu ob uporabi standardov iz točke 1(b), se lahko uporabijo za sežiganje v odobrenem obratu. V primeru maščobne frakcije, pridobljene iz snovi kategorije 3, se živalski stranski proizvodi, pridobljeni v proizvodnem postopku, lahko uporabijo v proizvodnji tehničnih izdelkov.“
                                    
                                 
                     
         
               4.
            
            
               Doda se Priloga VI:
               
                  „PRILOGA VI
                  Sežiganje živalskih maščob v postopku termo naprave za segrevanje
                  
                              1.
                           
                           
                              Sežiganje živalskih maščob vključuje predelavo maščobne frakcije, pridobljene iz živalskih stranskih proizvodov, pod naslednjimi pogoji:
                              
                                          (a)
                                       
                                       
                                          Maščobna frakcija, pridobljena iz živalskih stranskih proizvodov, je najprej predelana ob uporabi:
                                          
                                                      (i)
                                                   
                                                   
                                                      predelovalne metode 1 v skladu s poglavjem III Priloge V k Uredbi (ES) št. 1774/2002 za snovi kategorije 1 in 2, če je maščobna frakcija namenjena sežigu v drugem obratu; ter
                                                   
                                                
                                                      (ii)
                                                   
                                                   
                                                      katere koli predelovalne metode 1 do 5 ali 7 ali, v primerih, če so snovi proizvedene iz rib, predelovalne metode 6 v skladu s poglavjem III Priloge V k Uredbi (ES) št. 1774/2002 za snovi kategorije 1 in 2, namenjene sežigu znotraj istega obrata, in za snovi kategorije 3.
                                                   
                                                
                                    
                                          (b)
                                       
                                       
                                          Maščobna frakcija je ločena od beljakovin, netopne nečistoče pa so odstranjene do ravni 0,15 utežnih %.
                                       
                                    
                                          (c)
                                       
                                       
                                          Po postopku v skladu z (a) in (b) so maščobe:
                                          
                                                      (i)
                                                   
                                                   
                                                      parjene v parilniku in žgane pri temperaturi najmanj 1 100 °C najmanj 0,2 sekunde; ali
                                                   
                                                
                                                      (ii)
                                                   
                                                   
                                                      predelane ob uporabi ustreznih postopkovnih parametrov, ki jih je odobril pristojni organ.
                                                   
                                                
                                    
                        
                              2.
                           
                           
                              Sežiganje maščob, proizvedenih iz snovi kategorije 1 in 2, se mora izvesti v istem obratu, kjer je maščoba predelana s ciljem, da se proizvedena energija izkoristi za predelovalni postopek.
                              Pristojni organ lahko odobri prenos navedene maščobe v druge obrate za sežiganje, če:
                              
                                          (a)
                                       
                                       
                                          je namembni obrat pooblaščen za sežiganje;
                                       
                                    
                                          (b)
                                       
                                       
                                          odobrena predelava v hrano ali krmo v istih prostorih poteka pod strogimi pogoji razločevanja.
                                       
                                    
                        
                              3.
                           
                           
                              Sežiganje snovi živalskega izvora, ki niso živalske maščobe, ni dovoljeno.“